Casper Hedegaard er født i Hadsund, men siden 2011 har han boet i København. Nu er han flyttet tilbage til Nordjylland og stiller op som spidskandidat for Radikale Venstre i Mariagerfjord Kommune. Han har kun nogle få dage til at fortælle borgerne i Mariagerfjord Kommune hvem han er. - Det er jo klart, at jeg har ikke, ligesom de andre politikere, haft mulighed for at profilere mig selv i byrådet de sidste fire år. Så jeg har en enorm opgave med at sprede mit budskab. Men jeg bruger også hvert minut af døgnet på at lave kampagne, siger den radikale spidskandidat, Casper Hedegaard til TV2 NORD. De Radikale kom slet ikke i byrådet ved det sidste valg. Det skal det nye unge håb gerne rette op på ved dette valg. - Det håber jeg at jeg kan. For der er brug for at der kommer nogle nye ideer og tanker ind på rådhuset, siger Casper Hedegaard til TV2 NORD.

Opsummering:
Ved det sidste kommunalvalg blev Radikale Venstre slet ikke repræsenteret i byrådet i Mariagerfjord Kommune. Det skal en ny spidskandidat, som er hentet hjem fra København, nu rette op på.